Το ***Foxtrot*** (πρωτότυπος τίτλος: פוֹקְסטְרוֹט) είναι Ισραηλινή δραματική ταινία διεθνούς συμπαραγωγής του 2017, η οποία γράφτηκε και σκηνοθετήθηκε από τον Σάμιουελ Μαόζ. Σε αυτήν πρωταγωνιστούν οι Λιόρ Ασκενάζι και Σάρα Άλερ ως ένα ζευγάρι που πληροφορείται πως ο γιος τους, ένας στρατιώτης στις IDF, σκοτώθηκε εν ώρα καθήκοντος.

Η ταινία προβλήθηκε στο διαγωνιστικό κομμάτι του 74ου Διεθνούς Φεστιβάλ Κινηματογράφου Βενετίας, όπου κέρδισε τον «Αργυρό Λέοντα/Μεγάλο Βραβείο της Κριτικής Επιτροπής». Προβλήθηκε επίσης στο κομμάτι των Ειδικών Παρουσιάσεων του Διεθνούς Φεστιβάλ Κινηματογράφου του Τορόντο του 2017. Κέρδισε το βραβείο Όφιρ στην κατηγορία της «Καλύτερης Ταινίας» και ήταν η Ισραηλινή συμμετοχή για την κατηγορία της «Καλύτερης Ξενόγλωσσης Ταινίας» στα βραβεία Όσκαρ. Αν και κατάφερε να μπει στη λίστα του Δεκεμβρίου ως μία από τις πιθανές υποψηφιότητες, τελικά δεν κατάφερε να λάβει την υποψηφιότητα για την τελική φάση της διοργάνωσης.

Πλοκή
-----

Ο Μάικλ και η Ντάφνα Φέλντμαν, ένα εύπορο ζευγάρι από το Τελ Αβίβ, μαθαίνει πως ο γιος τους, ο Τζόναθαν, ο οποίος είναι στρατιώτης, σκοτώθηκε στην πρώτη γραμμή εν ώρα καθήκοντος. Οι Ισραηλινές Αμυντικές Δυνάμεις (IDF) αρνούνται να ενημερώσουν τους τρελαμένους γονείς το πού και πώς ακριβώς σκοτώθηκε ο Τζόναθαν, ή αν έχουν καταφέρει να ανακτήσουν το σώμα του. Αρκετές ώρες αργότερα, οι γονείς ενημερώνονται πως υπήρξε κάποιο μπέρδεμα και πως ήταν κάποιος άλλος Τζόναθαν Φέλντμαν ο οποίος σκοτώθηκε. Ο Μάικλ, εξοργισμένος, απαιτεί από τις IDF να επιτρέψουν στον Τζόναθαν να επιστρέψει σπίτι.

Έπειτα, η ταινία ακολουθεί μία εμπειρία του Τζόναθαν κατά τη διάρκεια της στρατιωτικής του θητείας. Μαζί με άλλους τρεις στρατιώτες, βρίσκεται σε αποστολή επάνδρωσης ενός ερημωμένου σημείου ελέγχου, κάτω από πρωτογενείς συνθήκες. Μια μέρα αργά τη νύχτα, οι στρατιώτες σκοτώνουν μια ομάδα τεσσάρων νεαρών Παλαιστινίων όταν, βλέποντας ένα τενεκεδάκι μπύρας να κυλάει από το αυτοκίνητό τους, νομίζουν πως πρόκειται για εκρηκτική συσκευή. Οι στρατιώτες κανονίζουν να θάψει το αυτοκίνητο και τους αποθανόντες επιβάτες του μια μπουλντόζα, ενώ προειδοποιούνται από έναν ανώτερο αξιωματικό των IDF να μην αποκαλύψουν το περιστατικό. Αργότερα, ενώ ο Τζόναθαν οδηγείται πίσω στο Τελ Αβίβ, το στρατιωτικό όχημα στο οποίο επιβαίνει, μπαίνοντας σε έναν στενό, σκαμμένο και έρημο δρόμο παρεκκλίνει της πορείας του στην προσπάθειά του να αποφύγει τη σύγκρουση με μια καμήλα, και πέφτει σε ένα ανάχωμα.

Η τελευταία σκηνή της ταινίας ακολουθεί τους Μάικλ, Ντάφνα και Άλμα, τη μικρότερη αδελφή του Τζόναθαν, έξι μήνες μετά τον θάνατό του.

Ηθοποιοί
--------

* Λιόρ Ασκενάζι ως Μάικλ Φέλντμαν
* Σάρα Άλερ ως Ντάφνα Φέλντμαν
* Γιόναθαν Σιρέι ως Τζόναθαν Φέλντμαν
* Σίρα Χαάς ως Άλμα Φέλντμαν
* Γιεχούντα Αλμαγκόρ ως Αβίγκντορ, αδελφός του Μάικλ
* Καρίν Ουγκόβσκι ως μητέρα των Μάικλ και Αβίγκντορ
* Ίλια Γκροσζ ως αδελφή της Ντάφνα

Υποδοχή
-------

### Κριτικές

Η σελίδα συλλογής κριτικών Rotten Tomatoes δίνει στην ταινία ποσοστό αποδοχής 94% βασισμένο σε 136 κριτικές. Στο τμήμα ομοφωνίας διαβάζουμε: «Η ταινία *Foxtrot* χρησιμοποιεί επίκαιρα θέματα για να δηλώσει μια κοινωνικοπολιτική κατάσταση η οποία λαμβάνεται εξίσου αποτελεσματικά απλά με το να δίνεται μέσω καλών δραματικών ερμηνειών». Η σελίδα συλλογής κριτικών Metacritic δίνει στην ταινία ποσοστό 88% βασισμένο σε 34 κριτικές, με την ένδειξη «καθολική αναγνώριση».

### Διακρίσεις

Η ταινία κέρδισε τον «Αργυρό Λέοντα/Μεγάλο Βραβείο της Κριτικής Επιτροπής» στο 74ο Διεθνές Φεστιβάλ Κινηματογράφου Βενετίας το 2017.

Η ταινία ήταν επίσης υποψήφια για 13 βραβεία Όφιρ (Ισραηλινά Όσκαρ), συμπεριλαμβανομένων των κατηγοριών «Καλύτερης Ταινίας», «Καλύτερης Σκηνοθεσίας», «Α' Ανδρικού Ρόλου» και «Β' Γυναικείου Ρόλου». Κέρδισε στην κατηγορία της «Καλύτερης Ταινίας», παίρνοντας έτσι το εισιτήριο για να γίνει η συμμετοχή του Ισραήλ στην κατηγορία της «Καλύτερης Ξενόγλωσσης Ταινίας» της 90ης τελετής απονομής των βραβείων Όσκαρ. Αργότερα την ίδια χρονιά, μπήκε στη λίστα του Δεκεμβρίου ως μία από τις πιθανές υποψηφιότητες, αλλά δεν κατάφερε να λάβει την υποψηφιότητα για την τελική φάση της διοργάνωσης.

### Αντιδράσεις

Επειδή η ταινία *Foxtrot* απεικονίζει τις Ισραηλινές Αμυντικές Δυνάμεις να συγκαλύπτουν τον θάνατο τεσσάρων νεαρών Αράβων από πυροβολισμό, μετά τη νίκη της στο Φεστιβάλ Κινηματογράφου της Βενετίας καταγγέλθηκε από την Ισραηλινή Υπουργό Πολιτισμού, Μίρι Ρέτζεβ. Η Ρέτζεβ αναφέρθηκε στην ταινία ως «αποτέλεσμα αυτομαστίγωσης και συνεργίας αντι-Ισραηλινής αφήγησης». Ως απάντηση, ο σκηνοθέτης της ταινίας Σάμιουελ Μαόζ δήλωσε: «Αν επικρίνω το μέρος στο οποίο ζω, το κάνω επειδή ανησυχώ. Το κάνω επειδή θέλω να το προστατέψω. Το κάνω από αγάπη».

Σε επακόλουθη δήλωση, η Ρέτζεβ είπε πως είναι «εξωφρενικό το γεγονός πως οι Ισραηλινοί καλλιτέχνες συμβάλλουν στην υποκίνηση της νέας γενιάς κατά του πιο ηθικού στρατού στον κόσμο με την εξάπλωση ψεμάτων μέσω της τέχνης».

Παραπομπές
----------

1. ↑  «Foxtrot». Toronto International Film Festival. Αρχειοθετήθηκε από το πρωτότυπο στις 17 Νοεμβρίου 2019. Ανακτήθηκε στις 17 Νοεμβρίου 2019.
2. ↑  Scott Roxborough (30 Αυγούστου 2017). «Venice: Israeli Soldier Breaks Out the Moves in Samuel Maoz's 'Foxtrot' (Exclusive)». *The Hollywood Reporter*. Prometheus Global Media. Αρχειοθετήθηκε από το πρωτότυπο στις 30 Αυγούστου 2017. Ανακτήθηκε στις 17 Νοεμβρίου 2019.
3. ↑  Andreas Wiseman (16 Αυγούστου 2017). «The Match Factory launches Samuel Maoz's 'Foxtrot'». *Screen Daily*. Screen International. Αρχειοθετήθηκε από το πρωτότυπο στις 30 Αυγούστου 2017. Ανακτήθηκε στις 17 Νοεμβρίου 2019. The Hebrew, Arabic and German language film is an Israel-Germany-France-Switzerland co-production for Pola Pandora Filmproduktions, Spiro Films, A.S.A.P. Films and KNM. Co-production companies are Bord Cadre Films and Arte France Cinema.
4. 1 2  Jill Lawless (2 Σεπτεμβρίου 2017). «'Foxtrot' probes family grief and Israeli trauma». *U.S. News & World Report*. Associated Press. Αρχειοθετήθηκε από το πρωτότυπο στις 15 Ιουνίου 2018. Ανακτήθηκε στις 17 Νοεμβρίου 2019.
5. ↑  Ariston Anderson (9 Σεπτεμβρίου 2017). «Venice: Guillermo del Toro Wins Golden Lion for 'The Shape of Water'». *The Hollywood Reporter*. Prometheus Global Media. Αρχειοθετήθηκε από το πρωτότυπο στις 14 Οκτωβρίου 2017. Ανακτήθηκε στις 17 Νοεμβρίου 2019.
6. ↑  Steve Pond (2017-08-15). «Aaron Sorkin, Brie Larson, Louis CK Movies Added to Toronto Film Festival Lineup». *TheWrap*. Αρχειοθετήθηκε από το πρωτότυπο στις 2017-08-15.. Ανακτήθηκε στις 2019-11-17.
7. ↑  «Foxtrot (2018)». *Rotten Tomatoes*. Fandango Media. Ανακτήθηκε στις 17 Νοεμβρίου 2019.
8. ↑  «Foxtrot Reviews». *Metacritic*. CBS Interactive. Ανακτήθηκε στις 17 Νοεμβρίου 2019.
9. ↑  Nirit Anderman (2017-09-09). «Israeli Film 'Foxtrot' Wins Silver Lion Grand Jury Prize at Venice Film Festival». *Haaretz* (Haaretz Daily Newspaper). Αρχειοθετήθηκε από το πρωτότυπο στις 2017-10-05.. Ανακτήθηκε στις 2019-11-17.
10. 1 2  Hannah Brown (19 Αυγούστου 2017). «2017 Ophir nominations announced». *The Jerusalem Post*. Αρχειοθετήθηκε από το πρωτότυπο στις 17 Νοεμβρίου 2017. Ανακτήθηκε στις 17 Νοεμβρίου 2019.
11. ↑  Debra Kamin (2017-09-19). «Israel’s ‘Foxtrot’ Sweeps Ophir Awards to Become Country’s Oscar Entry». *Variety* (Penske Business Media). Αρχειοθετήθηκε από το πρωτότυπο στις 2017-10-02.. Ανακτήθηκε στις 2019-11-17.
12. ↑  Steve Pond (14 Δεκεμβρίου 2017). «Oscars Foreign Language Shortlist Includes 'The Square,' 'A Fantastic Woman'». *TheWrap*. Αρχειοθετήθηκε από το πρωτότυπο στις 15 Δεκεμβρίου 2017. Ανακτήθηκε στις 17 Νοεμβρίου 2019.
13. ↑  «The Latest: Director Maoz defends film from Israeli critics». *Associated Press*. 2017-09-09. Αρχειοθετήθηκε από το πρωτότυπο στις 2018-07-07.. Ανακτήθηκε στις 2019-11-17.
14. ↑  Allison Kaplan Sommer (18 Σεπτεμβρίου 2017). «The Real Drama Behind 'Foxtrot,' the Most Talked-about Israeli Film of the Year». *Haaretz*. Haaretz Daily Newspaper. Αρχειοθετήθηκε από το πρωτότυπο στις 4 Οκτωβρίου 2017. Ανακτήθηκε στις 17 Νοεμβρίου 2019.

Εξωτερικοί σύνδεσμοι
--------------------

* Επίσημος ιστότοπος
* Επίσημος ιστότοπος [Γερμανία]
* *Foxtrot*   στην IMDb
* *Foxtrot* στο Metacritic
* *Foxtrot* στο Box Office Mojo
* Foxtrot at CinemaofIsrael.co.il (Εβραϊκά)